tomron87/hebrew-wikipedia-sentences-corpus huggingface dataset:
כך למשל, בעוד ספרטנים מהעולם האמיתי ניהלו חיים פשוטים ומינימליסטים, המפתחים הוסיפו הרבה אתרים מפורסמים וקישוטים לערים הספרטניות, כדי להופכן לגרנדיוזיות ו"לוחמניות" יותר ולענות לרצונם של המעריצים.
מאחר שכמה מהאתרים כבר נחרבו במציאות, המפתחים יצרו ועיצבו את הבניינים ואת האתרים בעצמם.
זאת ועוד, מכיוון שהמשחק התרחש בתקופה קדומה מאוד משאר משחקי הסדרה, היה למפתחים מעט מאוד חומר מתועד שניתן לעבוד איתו, והם הצטרכו להציג יותר דמויות מקוריות.
תפאורת יוון העתיקה הצריכה שימוש במיתולוגיה היוונית.
המפלצות אותן פגש הרקולס במסעותיו שימשו כבסיס למפלצות שהוצגו במשחק.
ספינקס, קיקלופ, מינוטאורוס ומדוזה נבחרו כבוסים משום שהמפתחים הרגישו שמדובר במפלצות הידועות ביותר במיתולוגיה היוונית.
לדברי רואטה, הסטטוס של יוון כמקום לידתם של הדמוקרטיה והפילוסופיה זכו לניגוד גמור עם אתרים המבוססים על אלים יווניים ויצורים מיסטיים.
ניגוד זה עזר לשקף את המאבק בין כאוס לסדר - תמה מרכזית לכל אורכו של זיכיון Assassin's Creed.
לדבריו של הדירקטור לעיצוב העולם, מל מק'קובריי, המשחק הוא "טרגדיה יוונית אפית" ומכיל סיפור אישי על משפחה שנקרעה לגזרים.
מק'קובריי תיאר את שתי דמויות השחקן כ"מלאי כוח רצון, חמלה ותשוקה".
הסיפור גם מתאר כיצד השניים - אלכסיוס וקסנדרה - מוצאים את מקומם בעולם ומתעלים לרמה של גיבורים יווניים.
דמויותיהם גולמו באמצעות עבודת דיבוב ולכידת תנועה בידי השחקן היווני מייקל אנטונאקוס והשחקנית הקנדית מליסנטי מאהוט, שנפגשו יחד בקוויבק, קנדה ושוחחו על השקפת עולמן של שתי הדמויות בנוגע לעולם היווני ועל שושלות הדם שלהן.
במהלך תהליך האודישן, הצוות חיפש שחקנים יווניים או ממוצא יווני.
אליאס טופקסיס נבחר לגלם את דמויותיהם של לאונידס וניקולאוס והתבקש בזמן האודישן לקרוא מתוך תסריט הסרט "הסנדק" במבטא יווני, ולא מתסריט המשחק כדי למנוע את הדלפתו.
במקור, קסנדרה הייתה אמורה להיות הדמות הראשית היחידה שניתן לשחק בה במשחק, אך האפשרות לשחק באלכסיוס נוספה כדי לספק את דרישתם של מנהלי החברה.
הצוות הוסיף גם את האפשרות למערכות יחסים רומנטיות במשחק, אך אפשרות זו הייתה אופציונלית בלבד וקלילה יחסית לשאר המשחק.
במשחק ניתן לחזר אחרי דמויות ללא קשר למגדרה של דמות השחקן.
בעוד צוות המפתחים האמין שאפשרויות אלו הפכו את חוויית השחקן לאישית יותר, היה זה נתון לבחירתו אם להמשיך בנרטיב זה.
כדי לעודד את השחקן לעשייה עצמאית, הוא נדרש להחליט החלטות חשובות לאורכו של המשחק.
המפתחים יצרו מעל לשלושים שעות של סצנות ביניים אינטראקטיביות.
והושפעו ממשחקי תפקידים אחרים שמתנהלים בעולם פתוח כמו The Witcher 3: Wild Hunt, The Elder Scrolls V: Skyrim ו-Fallout, שהעניקו לשחקן מידה רבה של חופשיות.
אולם, בחירות אלה לא השפיעו על הסיפור ההיסטורי הכללי אלא רק עיצבו את מסע הגיבור של אלכסיוס ושל קסנדרה.
כך למשל, אירועים מרכזיים כמו המגפה של אתונה יתרחשו ללא קשר לבחירת השחקן.
מסע זה בעל מאפייני משחק תפקידים הושפע על ידי השירה האפית אודיסיאה של הומרוס, ומערכת הדיאלוגים הושפעה מהדיאלוגים של אפלטון.
כדי להעניק לשחקנים יותר אפשרויות, המשחק מתרחש כ-400 שנים לפני אירועי "Origins", שמתארים את היווסדה של אמונת המתנקשים.
פירוש הדבר, שהשחקן לא יהיה מעורב בטעות באירועי המשחק הקודם ויהיה לו החופש הנחוץ לתקשר עם העולם הפתוח ועם הסיעות הפועלות בו.
הצוות גם תכנן את העולם כדי שיגיב לפעולותיו של השחקן.
כך למשל, בניגוד למשחקים קודמים השחקן לא יעבור "דה-סינכרוניזציה" אם יפגע בדמויות חפות מפשע.
במקום זאת, שכירי חרב חזקים יגיעו כדי לרדוף אחרי השחקן כעונש על פעולותיו.
מערכת זו דומה למערכת נמסיס שבמשחק Middle-earth: Shadow of Mordor משנת 2014, שבו לכל שכיר חרב יש שגרת יום, חוזקות וחולשות משלו.
המפתחים האמינו שמערכת זו תאפשר למשחק להישאר מאתגר בצורה עקבית.
המשחק לא יודיע לשחקן אם החליט החלטה חשובה, והשלכות פעולה כלשהי לא ייראו באותו רגע.
במקור, הצוות שילב במשחק מערכת שתעקוב אחרי כמות השחקנים אשר בחרו בדרך מסוימת ותאפשר להם להשוות את בחירותיהם עם אלה של השחקנים האחרים.
אולם, בסופו של דבר, הרעיון למערכת זו נגנז.
צוות המפתחים ערך מספר שינויים למערכות המשחקיות.
אחרי שהקשיב למשוב המעריצים בנוגע למשחק "Origins", הצוות החליט להוסיף סקאלת קושי ב-"Odyssey".
לא ניתן לקנות יותר משאבים מתכלים באודיסיאה, אך ניתן להפעילם במהלך הקרב כדי לספק לשחקנים תגבורת קטנה.
בעוד מערכת "תיבת המכות" של אוריג'ינס חוזרת, המשחק מכיל מערכת קרבות מהירה יותר.
שחקנים נדרשים להיות זריזים יותר, והמערכת מאתגרת את השחקנים להשתמש בחמקנות ובהתקפת נגד.
מאחר שהשחקן נושא את החנית של לאונידס - ממצא של הציוויליזציה הראשונה - המפתחים רצו שהשחקנים ירגישו מוכנעים בידי אויבים רבים ובשל כך יאמצו סגנון לחימה התקפי יותר.
כדי להמחיש יותר סגנון זה, השחקנים אינם יכולים לשאת יותר מגן או לחסום תקיפות כפי שעשו ב-"Origins".
כמו כן, צבירת האדרנלין היא מהירה יותר בצורה משמעותית מאשר ב-"Origins".
כמו אספקטים נוספים במשחק, הצוות רצה לתת לשחקנים יותר חופש ובחירות, וכתוצאה מכך השחקנים יכולים להתנסות באפשרויות התאמה (קסטומיזציה) שונות, ולבחור בחופשיות כיצד עליהם לגשת למטרה.
המפתחים הציגו גם קווסטים בהפקה פרוצדורלית (procedural generation) עבור השחקנים והקליטו מעל ל-20 אלף שורות דיאלוגים למערכת.
הם גם הצטרכו לעצב מחדש את מערכת הקרבות הימית שהוצגה ב-"Origins", מאחר שהמעבר בין קרבות ביבשה לקרבות ימיים היה חייב להיות זורם וחלק.
המשחק הודלף במאי 2018 אחרי שהאתר הצרפתי JeuxVideoLive קיבל מחזיק מפתחות עם השם "Assassin's Creed Odyssey" עליו.
המשחק הוכרז רשמית בתערוכת E3 2018. חברת גוגל שיתפה פעולה עם יוביסופט לצורך קידום פלטפורמת הזרמת המדיה גוגל סטדיה, ושחקנים אשר שיחקו בגרסת הדגמה של המשחק בסטדיה למשך שעה זכו בעותק חינם של המשחק למחשב האישי.
המשחק יצא ב-5 באוקטובר 2018 לפלייסטיישן 4, Xbox One ול-Microsoft Windows.
גרסת הסבה לנינטנדו סוויץ' הוכרזה בידי נינטנדו בספטמבר 2018. גרסה זו של המשחק היא משחק רשת באמצעות מחשוב ענן, והיא יצאה ביפן בלבד.
המשחק בגרסה זו כולל עטיפת משחק מתחלפת בין שתי הדמויות הראשיות.
למשחק יצאה נובליזציה באותו שם בכתיבתו של גורדון דוהרטי באותו תאריך בו יצא המשחק, ובה כיכבה קסנדרה בתור הפרוטגוניסטית הראשית.
במאי 2019, חברת יוביסופט הוציאה את חוויית המציאות מדומה "מעבר לשעריה של מדוזה", שמתרחשת על פני 100 מיקומים שונים ברחבי אירופה ואמריקה הצפונית.
בדומה להצלחת המשחק "Assassin's Creed IV: Black Flag" שהובילה להוצאתו של המשחק "Skull and Bones", הצלחתו החיובית של המשחק "Assassin's Creed Odyssey" איפשרה ליוביסופט להכריז על פיתוחו של משחק פעולה-הרפתקאות בשם "Immortals Fenyx Rising", שכלל מספר אלים ומפלצות מהמיתולוגיה היוונית.
מספר מהדורות מיוחדות יצאו למשחק "Odyssey", והן כללו תוכן בלעדי נוסף למשחק.
המהדורה הסטנדרטית - מכילה את דיסק המשחק, מארז סטילבוק בלעדי (ל-PS4 ו-Xbox One בלבד) ומחרוזת מדליון (ל-PS4 ו-Xbox One בלבד לעשרת אלפים ההזמנות המוקדמות הראשונות).
מהדורת הדלוקס (להורדה בלבד) - מכילה עותק דיגיטלי של המשחק, תגבור נקודות ניסיון ותגבור מטבעות דרכמה, וכן שלוש חבילות הדלוקס קרונוס (שריון הזמן, אמצעי רכיבה וחנית), "מבשר הדמדומים" (סט שריון הדמדומים הנדיר, חרב "קורבן הדמים" הנדירה) והחבילה הימית של קפריקורנוס (ערכת נושא למלחי קפריקורנוס ועיצוב לאונייה).
המהדורה האולטימטיבית (להורדה בלבד) - מכילה את עותק המשחק, כרטיס עונתי שכולל את שתי חבילות ההרחבה ("מורשת הלהב הראשון" ו"גורל אטלנטיס"), שלוש חבילות הדלוקס (קרונוס, מבשר הדמדומים וקפריקורנוס) וגרסאות בהפרדה גבוהה של "Assassin's Creed III" ו-"Assassin's Creed III: Liberation".
מהדורת מדוזה - מכילה את דיסק המשחק, פסקול המשחק הרשמי, ספר אמנות, מפת העולם, פסל בגודל 36 ס"מ של אלכסיוס וגורגונה המובסת, משימה לשחקן יחיד ("המלך העיוור"), חבילת הדלוקס "קרונוס", תגבור נקודות ניסיון, תגבור מטבעות דרכמה ומחרוזת מדליון (ל-PS4 ו-Xbox One בלבד לעשרת אלפים ההזמנות המוקדמות הראשונות).
מהדורת קסנדרה - מכילה את דיסק המשחק, מארז סטילבוק בלעדי (ל-PS4 ו-Xbox One בלבד), כרטיס עונתי, משימה לשחקן יחיד ("סודות יוון"), פסל בגודל 22.5 ס"מ של קסנדרה במדי המתנקשים והעיט איקרוס.
מהדורה אתונאית - - מכילה את דיסק המשחק, מארז סטילבוק בלעדי (ל-PS4 ו-Xbox One בלבד), חבילה דיגיטלית של כלי נשק (קשת מעוקלת, להב עלה, חנית הפלנקס.
מהדורת אומגה - מכילה את דיסק המשחק, ספר אמנות, מפת העולם, חבילת הדלוקס קרונוס, תגבור נקודות ניסיון ותגבור מטבעות דרכמה.
למרות טבעו של המשחק בקמפיין משימות לשחקן יחיד, חברת יוביסופט אימצה מודל עסקי של "משחק כמוצר שירותי", ושחררה כמות רבה של תוכן להורדה אחרי יציאת המשחק.
צוות השיווק התחלק לשלושה צוותים - הראשון אחראי לשינויי איכות חיים (QoL, במונחים של משחקי וידאו, הכוונה לעיצובים ושיפורים שהופכים את המשחק לקל יותר ושניתן יהיה לשחק בו בצורה חלקה וזורמת), השני עבד על תוכן חינמי, והשלישי עבד על שתי חבילות הרחבה בתשלום.
לוח הזמנים לשחרורו של התוכן להורדה הושפע ממשחקים אחרים של יוביסופט כדוגמת For Honor, Tom Clancy's Rainbow Six Siege ו-Tom Clancy's The Division.
הכרטיס העונתי של המשחק כלל שני סיפורים מלאים כתכנים להורדה, בנוסף לגרסאות בהפרדה גבוהה של המשחקים "Assassin's Creed III" ו-"Assassin's Creed III: Liberation".
שתי חבילות ההרחבה בתשלום היו "מורשת הלהב הראשון" (שכללה שלושה פרקים שיצאו בין דצמבר 2018 למרץ 2019) ו"גורל אטלנטיס" (שגם היא כללה שלושה חלקים, שיצאו בין אפריל ליולי 2019).
"מורשת הלהב הראשון" חקר את העימות בין נושאי העיט ודריווש לבין מסדר העתיקים ואת ההיסטוריה של הלהב הנסתר הראשון, כלי הנשק המסורתי של המתנקשים.
בכך, חבילת ההרחבה קישרה את "Odyssey" לזיכיון משחקי Assassin's Creed שקדמו לו.
חבילת ההרחבה "גורל אטלנטיס" התמקדה במיתולוגיה היוונית וכללה שלושה אזורים חדשים - שדות אליסיום, עולם המתים ואטלנטיס.
כל אזור מעניק לנושאי העיט גישה ליכולות חדשות ומציג סדרה של מבחנים שנועדו לעזור להם להבין טוב יותר את תפקידם כשומרי המטה של הרמס.
בנוסף לתכנים בתשלום, יוביסופט הוציאה משימות ממוקדות שנקראו "הסיפורים האבודים של יוון" והוצעו בחינם.
מצב "משחק חדש+" שוחרר ב-29 בפברואר 2019. גם מגוון תלבושות חדשות הוצעו בחינם, ביניהם כאלה שמתבססים על דמויות הפרוטגוניסטים אציו אודיטורה דה פירנצה, איווי פריי ובאייק מסיווה.
שינויי איכות חיים כללו את האפשרות לשנות את סקאלת הקושי ואת הצגתן של שלבי מומחיות.
באוגוסט 2021, חברת יוביסופט הוציאה טלאי תוכנה עבור המשחק, שהגביר את קצב הפריימים של הרזולוציה ל-60fps כדי להתאים לקונסולות המשחקים של הדור הבא, פלייסטיישן 5 ו-Xbox Series X/S.
ההרכב המוזיקלי של ג'ו הנסון ואלכסיס סמית', שידועים בשם "The Flight", שימשו כמלחיני פסקול המשחק.
השניים שיתפו בעבר פעולה בהלחנת משימות המולטיפלייר של המשחק "Assassin's Creed IV: Black Flag".
מאחר שאודיסיאה הוא משחק תפקידים עצום בגודלו, הצמד תיאר את פרויקט הקומפוזיציה כאתגר מאיים, בעיקר משום שלא ניתן להם מספיק זמן להשלים את תהליך ההפקה.
הצמד הקשיב למוזיקת פולק יוונית וים-תיכונית לצורך השראה, אך לא הקשיבו לפסקולים ממשחקים קודמים פרט לנעימת "Ezio's Family", שהייתה כלולה כמעט בכל משחקי הסדרה.
השניים רכשו כלי מיתר כמו דולצימר, לירה, חליל פאן ובוזוקי במהלך תהליך ההקלטה כדי להעניק למוזיקה "חותמת גאוגרפית חזקה".
לכל אזור במשחק יש מוזיקה משלו, כאשר למשל עולם הבית של אתונה העתיקה כולל צלילים מלודיה רב-קולית כדי להשרות אווירה מדינית ומכובדת שמתאימה למקום לידתה של הדמוקרטיה.
נעימת הנושא ("Legend of the Eagle Bearer") הולחנה במשך כשעה, אך נעימות קרב מורכבות יותר כמו "On the Battlefield" היו יותר מאתגרות ונדרש להן יותר זמן הלחנה.
הפסקול יצא להורדה דיגיטלית ב-5 באוקטובר 2018. שחקנים שרכשו בהזמנה מוקדמת את מהדורת האספנים או המהדורה המיוחדת קיבלו דיסק נוסף של 21 נעימות מתוך המשחק.
ב-9 באוקטובר 2018 יצא פסקול נוסף שכותרתו "מהדורת מוזיקת העולם ושירי מלחים", והוא כלל כ-28 נעימות מוזיקליות ושירי מלחים.
לפי אתר הביקורות Metacritic, המשחק "Assassin's Creed Odyssey" קיבל ברובו הגדול ביקורות חיוביות מהמבקרים, כאשר רובם הסכימו שהמשחק העביר בצורה מוצלחת את זיכיון המשחקים ממשחקי התגנבות למשחק תפקידים ממוחשב.
רובם הכולל של המבקרים שיבחו את העולם הפתוח של יוון העתיקה, את מערכות המשחקיות ואת נרטיב הסיפור, כאשר דמותה של קסנדרה קצרה גם שבחים בתור אחד הפרוטגוניסטים הטובים בסדרה.
מגזין The Gamer דירג את המשחק במקום השמיני ברשימת עשרת משחקי העולם הפתוח המתגמלים ביותר.
מרקו קוקומלו ממגזין Glitched העניק למשחק ציון 10 מתוך 10, תיאר אותו כיצירת אמנות וכחווייה שמשנה את פני הסדרה, בעודו משבח את הסיפור הנהדר ואת מערכת בחירות השחקן, את מכניקת התפקידים המעמיקה, את העולם היפהפה שמלא במסתורין, את הפסקול ואת דמותה של קסנדרה.
לדבריו, המשחק הוא שאפתני ביותר, מקסים ומרגש ביותר וכל דבר שממנו הוא שואב השראה נעשה באהבה ובתשוקה לזיכיון המשחקים.
ברנדין טירל ממגזין IGN העניק למשחק ציון של 9.2 מתוך 10, ותיאר את גרסת המשחק ליוון העתיקה כ"סדרה מרהיבה של מיקומים ציוריים", אך גם ציין שמספר "גיהוקים" ויזואליים מפריעים לחוויה הכוללת.
על המשחקיות, טירל אהב את המגוון הרחב של כלי הנשק, ושכל אחד מהם היה ייחודי ונבדל מהשאר.
הוא שיבח את עצי המיומנויות בכך שהם מסתגלים לסגנונו האישי של השחקן.
על הסיפור, טירל תיאר את המשחק כ"דרמה משפחתית", והעריך את העובדה שהקונפליקט המתמשך בין המתנקשים לבין הטמפלרים לא משחק ב-"Odyssey" תפקיד כה חשוב כמו במשחקים קודמים.
סטיבן מסנר ממגזין PC Gamer העניק למשחק ציון של 90 מתוך 100, וציין שהמשחק שיפץ את המערכות שהוצגו ב-"Origins" והרחיב אותן, אך מערכת השלבים מאלצת את השחקנים לשחוק את זמנם במשחק כדי להרוויח נקודות ניסיון כדי להתקדם.
הוא הוסיף וציין שהבינה המלאכותית במשחק הייתה לא עקבית.
על נרטיב הסיפור, מסנר הרגיש שהוא היה לא מחובר לעיתים ושאפתני מדי, אך עצם הוספתן של אפשרויות בחירה נתנה לשחקן מספיק חופשיות כדי להפוך את החוויה לכדאית.
גם ברט מקדונסקי ממגזין Destructoid העניק למשחק ציון של 9 מתוך 10, אם כי התחיל את ביקורתו בקביעת העובדה ש"אודיסיאה בוגד בשושלת היוחסין שלו.
עבור סדרה שכל כך שקועה בהיסטוריה הקדמונית, אודיסיאה מתרחק כמעט מכל דבר שקודמיו השיגו.
ה-DNA של המשחק לא מתאים לו לפעמים, ומדובר בצלע הרחוקה ביותר מהעץ המשפחתי".
בהמשך דבריו, הוא אומר ש"אודיסיאה לא מרגיש כמו משחק של Assassin's Creed, וקל ואפילו מתאים יותר למצוא הקבלות להשפעות חיצוניות מאשר משחקים אחרים בזיכיון.
שינוי הזהות הפתאומי הזה הוא מטורף בהתחשב שמדובר בכותר ראשי ה-11 במספר בסדרת המשחקים, וזה משתלם.
Assassin's Creed Odyssey הוא משחק האססינס קריד הטוב ביותר עד כה".
הוא מסיים את דבריו בקביעה נוספת:
ג'ו ג'ובה ממגזין Game Informer העניק למשחק ציון של 8.25 מתוך 10, שיבח את היכולות המיוחדות שהקנו "הרגשה דינמית ותחושה אלוהית של כוח", כמו גם אהב את מערכת הקרבות שלדעתו הייתה החביבה עליו ביותר מכל סדרת המשחקים.
לדבריו, מערכות שכירי החרב יצרו סיטואציות קרב מתוחות, אך עצם נוכחותן המתמיד - גם באמצעו של הסיפור הראשי - יכול להפריע לשחקנים.
הוא הוסיף וציין שבעוד העולם הפתוח הגיב לפעולות השחקנים, הוא התאכזב על המחסור ברגעים יצירתיים מיוחדים והרגיש שהחוויה הכוללת הייתה צפויה מדי.
על המשחקיות, פילארי אהב את היכולות המיוחדות במשחק וציין שהן מעודדות התנסות, בעוד מערכת הקרב היא מהירה, דינמית ומעורבת יותר עם השחקנים.
על נרטיב הסיפור, פילארי הוסיף שהמשחק מזריק כמות מסוימת של הומור שעוזרת להפיג את המתח למרות רצינותו של הסיפור הראשי.
טום פיליפס ממגזין Eurogamer התרשם אף הוא מגודלו של העולם והשווה אותו בחיבה ל-The Witcher 3: Wild Hunt, בעוד אהב את התפניות העלילתיות של הסיפור וציין שהיו מספר רגעים טרגיים אמיתיים.
סטפני קלארק, גם היא מ-Eurogamer, הוסיפה ש"מתפשטת במשחק תחושה אפית אמיתית", ושהסיפור הראשי עמד בחומר ממנו נשאבה ההשראה.
מספר מבקרים העניקו למשחק ציון 4 מתוך 5 כוכבים.
מאט קיימן ממגזין Empire קרא לאודיסיאה "אססינס קריד פוגש את 'The Witcher 3: Wild Hunt'" בהיותו עולם עשיר ומלא, שבו ההחלטות חשובות ושום דבר אינו פרוס בפניך".
הוא הוסיף וציין שלמרות שהמשחק נהנה מחופשיות רבה, עדיין הוא מרגיש בליבו כמו משחק בזיכיון Assassin's Creed, כשבחקר העולם הפתוח עדיין יש העדפה לאמנות הפארקור וטיפוס על כל מכשול אפשרי, מציאת נקודות תצפית כדי לאתר מקומות בעלי עניין, והתגנבות היא עדיין הדרך המועדפת בקרב".
הולי נילסן ממגזין The Guardian ציינה בפתח דבריה ש"הכתיבה היא חדה והאקשן הוא כיפי, אך זהו השחזור המרהיב של עולם אחר שהופך את אודיסיאה ליהלום שבכתר".
עוד היא מציינת שהכתיבה הטובה מנווטת במיומנות בין הומור לרגש, אם כי המשחק ייצא מורווח אם יסמוך יותר על הכתיבה מאשר יכניס קרב לכל סיטואציה שאינה נדרשת.
על עולם המשחק, גורדון ציין שהמשחק יפהפה עם יערות שופעים בצמחייה, ימים צלולים של הים התיכון, איים וולקניים ומישורי מלח, ושמפת המשחק גדולה יותר מזו של "Origins" ומכילה מגוון רחב יותר של דברים לעשות בה.
לדבריו, הדבר הופך את המשחק למגרש משחקים וירטואלי יותר מכל משחק אחר בסדרה, בעודו מתרחק מהכבדות של משחקים קודמים ונע יותר לסגנון משחקיות שדומה ל-"The Legend of Zelda: Breath of the Wild" הגאוני או אפילו ל-"The Elder Scrolls V: Skyrim".
בעוד מספר מבקרים אהבו את קנה המידה השאפתני של העולם ואת האחידות שבמשחקיות, היו כאלה שהעניקו לו ציון נמוך.
אלכס נבארו ממגזין Giant Bomb העניק למשחק 3 מתוך 5 כוכבים והאמין שהמשחק כלל אלמנטים שיותר מדי חוזרים על עצמם, ושהוא היה "תפוח מדי" מרוב תוכן.
אנדרו ובסטר ממגזין The Verge הוסיף על כך וציין שהשפע הרב במערכות משחקיות דווקא הכתים את החוויה הכוללת, וקבע שהמשחק איבד את זהותו כמשחק של זיכיון Assassin's Creed והוא אינו שונה משאר משחקים דומים של העולם הפתוח.
בוב פאקט ממגזין Newsweek העניק למשחק ציון של 5 מתוך 10 וקבע בתחילת דבריו שהמשחק הוא "מטלה בלתי נגמרת ואיומה", בלאגן שחוזר על עצמו, שמלא במעל ל-60 שעות של משחקיות לא מעניינת וסיפורים מעוררי גיחוך, ושהתקדמות הסיפור וכן מספר מערכות משחקיות הן איומות ונוראות.
אולם, הוא השכיל לציין שעולם המשחק הוא מרהיב ביותר, שמערכת הקרבות היא כיפית ושהדיאלוגים במשחק הם סיבה להערצה ואפשר להשתמש בשיחה כדי להתחמק מעימותים.
בשבוע הראשון ליציאתו של המשחק, היקף המכירות ירדו בכ-25% מהיקף המכירות של "Origins", אם כי קצב ההתקדמות שלהם בארצות הברית היה טוב יותר משאר משחקי הסדרה לדור הנוכחי של קונסולות המשחקים.
חברת יוביסופט ציינה שהיקף המכירות המקוונות של המשחק עמדו על 45% מסך הרווחים הכולל, כעשרה אחוזים יותר ממכירות המשחק הקודם.
בחודש יציאתו, אוקטובר 2018, היה זה המשחק השלישי הנמכר ביותר בארצות הברית, אחרי Call of Duty: Black Ops 4 ו-Red Dead Redemption 2. עד מרץ 2020, יותר מ-10 מיליון עותקים נמכרו מהמשחק, והיקף הרווחים ממיקרו-טרנזקציות שבתוך המשחק היו גדולים בכ-170% מאלה של "Origins".
משחק ההמשך "Assassin's Creed Valhalla" מתרחש בזמן פלישת הויקינגים ברחבי אירופה, והוא יצא בנובמבר 2020 למחשב האישי, לפלייסטיישן 4, פלייסטיישן 5, Xbox One ו-Xbox Series X/S.
עדכון נרחב יצא לאודיסיאה ולולהאלה ב-14 בדצמבר 2021, אשר הציע תוכן חינמי להורדה עבור שני המשחקים.
החלק הראשון, "אלה שזוכים להוקרה", זמין להורדה עבור אודיסיאה והוא משמש כאפילוג למסעם של נושאי העיט בתקופת יוון העתיקה.
החלק השני, "מפגש גורלי" הוא משימת קרוסאובר במשחק ולהאלה שחוקר את הקשרים שבין פרוטגוניסטית המשחק אייבור ורינסדוטיר לבין קסנדרה בתור נושאת העיט הקאנונית בעקבות אירועי "אלה שזוכים להוקרה".
Assassin's Creed Valhalla (בתרגום חופשי לעברית: אמונת המתנקש: ולהאלה) הוא משחק פעולה-תפקידים משנת 2020 שפותח על ידי יוביסופט מונטריאול והופץ על ידי יוביסופט.
משחק זה הוא השנים עשר בסדרת משחקי Assassin's Creed והמשכו של המשחק "Assassin's Creed Odyssey" משנת 2018. סיפור המשחק הראשי מתרחש בשנים 872–878 לספירה ועוקב אחרי נרטיב בדיוני במהלך התפשטותם של הוויקינגים אל האיים הבריטיים.
השחקנים שולטים בדמותה של אייבור ורינסדוטיר, פושטת דרכים ויקינגית שמנסה להקים שבט משלה באנגליה אך נעשית מעורבת במאבק עתיק יומין בין מסדר המתנקשים, שנלחם למען השלום והחירות, לבין מסדר הטמפלרים, שמבקש להשליט סדר באמצעות שליטה.
המשחק כולל גם סיפור מסגרת, שמתרחש בזמנים המודרניים ועוקב אחרי ליילה חסן, מתנקשת שחיה את זכרונותיה של אייבור ורינסדוטיר כדי למצוא דרך להציל את כדור הארץ מפני חורבן.
תהליך הפיתוח של המשחק החל בשנת 2017, בסביבות זמן יציאתו של המשחק "Assassin's Creed Origins".
חברת יוביסופט מונטריאול הובילה את הפרויקט במשך שלוש שנות פיתוחו, בעזרתם של 14 אולפנים שונים של החברה ברחבי העולם וחברת Sperasoft.
בדומה למשחקים 'אוריג'ינס' ו'אודיסיאה', צוות המפתחים ערך עבודת מחקר מקיפה על תקופת הזמן כדי להפוך את עולם המשחק למדויק ביותר מבחינה היסטורית.
לשם כך, הצוות שאב השראה מהמיתולוגיה הנורדית עבור אלמנטים שונים בנרטיב הסיפור.
הצות גם תיקן מספר בעיות שנוצרו מהמשחק "Odyssey", בהתאם למשוב השחקנים - כמו שאפתניות היתר שבו, פחות התמקדות במאבק בין המתנקשים לבין הטמפלרים והיעדרותם של אלמנטים מסורתיים מזיכיון המשחקים, כמו ההתגנבות החברתית.
המשחק יצא בין התאריכים 10–12 בנובמבר 2020 לקונסולות הדור השמיני PlayStation 4 ו-Xbox One, וכן לקונסולות הדור התשיעי PlayStation 5 ו-Xbox Series X/S, כמו גם למערכת ההפעלה Microsoft Windows ולפלטפורמת הזרמת המדיה Google Stadia.
הוא קיבל ביקורות חיוביות מהמבקרים, ששיבחו את הנרטיב, הדמויות, עבודת הדיבוב, הוויזואליות, הפסקול, עיצוב העולם ואת הקישוריות הרבה בין הפעולות השונות.
אולם, ביקורת נמתחה על אורכו של הסיפור הראשי, בעיות טכניות ומבנה שחוזר על עצמו.
למשחק הייתה ההשקה הגדולה ביותר בתולדות זיכיון המשחקים, והוא מכר את רוב העותקים בשבוע הראשון ליציאתו, בכך הפך למשחק השני הרווחי ביותר של יוביסופט.
הוא זכה לתמיכה נרחבת בידי החברה, ששחררה במשך שנתיים מספר תכנים להורדה וביניהם מספר חבילות הרחבה, מצבי משחק שונים ואירועים מיוחדים.
למשחק יצא משחק המשך, "Assassin's Creed Mirage" בשנת 2023, שהתרחש בתקופת תור הזהב של האסלאם בבגדאד ועקב אחרי דמותו של באסם אבן אסחאק, דמות משנה שהופיעה ב'ולהאלה'.
המשחק "Assassin's Creed Valhalla" הוא משחק פעולה-תפקידים שבנוי ממספר קשתות סיפור ומשימות צדדיות רבות ואופציונליות, הנקראות "אירועי עולם".
השחקן לוקח שליטה על דמותה של אייבור ורינסדוטיר, פושטת דרכים ויקינגית המובילה את בני עמה נגד הממלכות האנגלו-סקסוניות.
לשחקן ניתנת זכות בחירה אם לשחק בדמות של אייבור ממין נקבה או זכר, או לאפשר למשחק להחליף ביניהם ברגעים מרכזיים במשחק (כאשר האווטאר ממין נקבה מתארת את קורות חייה, והאווטאר ממין זכר הוא התגלמותו הגשמית של אודין מבני האיסו).
השחקן יכול להתאים כרצונו את מראה השיער של אייבור, הזקן, צבעי המלחמה שעל הגוף וקעקועים, לבוש ושריון גוף.
כלי הנשק במשחק הורחבו כדי להכליל גם מחבטי תבואות וחרבות ארוכות.
מערכת הקרב שונתה כדי לאפשר החזקת כלי נשק מכל סוג שהוא בשתי הידיים, כולל מגנים, וכל פיסה של ציוד שהשחקן אוסף לאורך הדרך היא ייחודית.
מכניקת "מבט העיט" ממשחקים קודמים חוזרת כאן בצורת "חזיונו של אודין", וציפור המחמד של השחקן היא עורב שחור בשם סוּנין (תרגום מנורדית עתיקה ל"תובנה"), שמסוגל לתצפת מרחוק על אזורים קרובים וחלקים אחרים של עולם המשחק לפני שאייבור נערכת לקרב, כמו העיטים סֵנוּ ואיקרוס מהמשחקים "Origins" ו-"Odyssey", בהתאמה.
ישנה התמקדות גדולה יותר באלמנטים של התגנבות גם בחקר העולם וגם בזמן קרב.
מצב ההתגנבות החברתית חוזר ממשחקים קודמים - אייבור יכולה להתחבא מאויבים לא רק במקומות מסתור נייחים, אלא גם לעטות את הברדס ולהשתמש בעוברי האורח שבסביבתה הקרובה כמחסה.
אייבור יכולה לזייף מוות, להשתמש בעורב שלה כדי להסיח את דעתם של שומרים, ויש לה גישה ללהב נסתר שמאפשר התנקשויות באופן כמעט מיידי.
את רוב אויבי המשחק ניתן להרוג במהלומה אחת, באמצעות שילוב של מהלכים, טקטיקות אסטרטגיות וכלי הנשק.
היוצאים מן הכלל הם הבוסים, אם כי עדיין ניתן להרוג אותם במגוון דרכים אחרות.
ל'ולהאלה' יש את אותו מבנה נרטיבי של הסיפור הראשי ומספר משימות צדדיות אופציונליות.
בעוד הסיפור הראשי במשחקים קודמים של הסדרה עובר בצורה ליניארית דרך החלקים העיקריים של עולם המשחק, 'ולהאלה' נותן לשחקנים לשוב להתיישבות הוויקינגית ומשם לחזור לאזורים קודמים שכבר נחקרו, אחרי שאנשי הקשר של הוויקינגים חושפים מידע חדש בכל פעם על אזורי אנגליה.
לא כל המשימות מסתיימות באלימות, וכמה מהן יכולות להסתיים באמצעות מגעים דיפלומטיים.
בחירות השחקן דרך שיחות או אפשרויות משחקיות ישפיעו על הדמויות ועל הבריתות הפוליטיות שלהן עם דמויות שאינן שחקן.
המשחק גם מסתמך פחות על מערכת שלבים מסורתית ויותר על בחירת מיומנויות באמצעות עצי מיומנות, שנבחרות בידי השחקן ככל שאייבור מתקדמת במשחק.
רמת הקושי אותה מציגים האויבים מדורגת בהתאם לסט המיומנויות של השחקן.
צוות המפתחים התבקש להציג מגוון רחב יותר של ארכיטיפים לדמויות האויב ב'ולהאלה', יותר מכל משחק קודם, מאחר שרצה שהשחקן ימשיך להיות מופתע מהם גם אחרי עשרות רבות של שעות משחק.
מנהל הנרטיב דרבי מק'דביט ציין שהמשחק כולל כ-25 ארכיטיפים ייחודיים של אויבים, ולכל אחד מהם יש דרך שונה לאתגר את השחקן.
האויבים יכולים להשתמש גם בחפצים שבסביבתם הקרובה כיתרון, וכמה מהם אף מסוגלים להסתגל לפעולות השחקן ולמהלכי הקרב שלו, ותוך כדי למצוא דרכים להגן על עצמם.
כמו כן, אויבים מסוגלים להראות אישיות שונה בזמן הקרב - בעוד יש כאלה שיחושו מאוימים על ידי אייבור ויילחמו בצורה הגנתית יותר, אחרים יהיו אגרסיביים יותר בגישתם.
מצב המשחק "קרבות הכיבוש", שהוצג במשחק 'אודיסיאה', חוזר בצורתו של מצב "התקפות", ובו השחקן מוביל צבא ויקינגי כדי לתקוף מצודות.
מצב המשחק "פשיטות" הוא סדרת עימותים קטנה יותר, בה השחקן מוביל משלחת פשיטה וביזה כדי לתקוף מטרה מסוימת ולמלא את משאבי ההתיישבות הוויקינגית.
השחקן יכול להקים משלחת שכזו על ידי גיוסן של דמויות שאינן שחקן שיעזרו לו בכך.
השחקן גם מסוגל ליצור שכיר חרב ויקינגי - היומסויקינג - אותו שחקנים אחרים יוכלו לגייס בתור דמות שאינה שחקן ברחבי עולם המשחק.
השחקן מקבל פרסים בתוך המשחק על משימות ששכיר החרב השלים בהצלחה.
כחלק מהעונה הראשונה של התוכן להורדה, הוצג מצב משחק מורחב בשם "פשיטות נהר" שהציע מיקומים באזורים חדשים של אנגליה שאינם נגישים במפה הראשית.
המשחק גם מחזיר את ההתיישבויות, שנעדרו מהסדרה מאז המשחק "Assassin's Creed IV: Black Flag".
אולם, בעוד התיישבויות קודמות העניקו הכנסה פסיבית למערכת הכלכלה במשחק (כדוגמת העיר מונטריג'וני ב-"Assassin's Creed II", מגדלי בורג'ה ב-"Assassin's Creed: Brotherhood" ומאורות הטמפלרים ב-"Assassin's Creed: Revelations"), ההתיישבות ב'ולהאלה' מקבלת תפקיד מרכזי יותר.
המנהל היצירתי של המשחק, אשראף איסמעיל, מציין ש"כל מה שהשחקן עושה עוזר בסופו של יום להתיישבות, לגדילתה ולפריחתה".
המשימות מתחילות ומסתיימות בהתיישבות, והשחקן יכול לפקח על בנייתם של מספר מבנים בה, וכפעולת תגמול אותו מבנה יעזור למשחקיות.
כדי לבנות אותם, על השחקן להוביל את הוויקינגים בפשיטות כדי לאסוף משאבים.
בנוסף, כמו במשחק 'אודיסיאה', השחקן יכול לבחור לנהל מערכות יחסים רומנטיות עבור אייבור.
אף על פי שחזרה אפשרות השימוש במסעות ימיים בין מקום למקום, מצב הקרבות הימיים הופחת בצורה משמעותית.
הספינה הוויקינגית של אייבור מתפקדת יותר כאמצעי מעבר לצורך פשיטות באזורי אויב או אמצעי הימלטות לאחר קרב.
בנוסף, השחקן יכול להשתתף בפעולות שונות כמו ציד, דיג, תגרות עם ויקינגים אחרים, תחרויות שתייה או אפילו תחרות עלבונות בין הוויקינגים - כאשר האחרונה תוארה בידי יוביסופט כ"ויקינג באטל ראפ", כמו גם משחק קוביות מקורי בשם "אורלוג" ובניית גל-עד.
בשנת 873 לספירה, המתחים הפוליטיים בנורווגיה מאלצים את אייבור ורינסדוטיר ("בתו של ורין") ואת אחיה המאומץ סיגורד סטירביורנסון להוביל שבט ויקינגים, ולהתיישב באדמות חדשות באנגליה האנגלו-סקסונית, כחלק מהתפשטותם של הוויקינגים ברחבי אירופה.
השבט נקלע לעימותים עם הממלכות וסקס, נורת'מבריה, מזרח אנגליה ומרסיה למשך השנים הבאות, וכן לעימות עם בניו של רגנאר לודברוק, שהרכיבו את הצבא הוויקינגי הגדול.
שבטה של אייבור מתמודד עם הכוחות הצבאיים שנשלחו בידי שליט הממלכות, אלפרד הגדול מלך וסקס.
במהלך זמן זה, אייבור מתוודעת לקיומם של 'הנחבאים' - אבותיהם הקדמונים של אחוות המתנקשים, ועוזרת להם להיאבק במסדר העתיקים - אבותיו הקדמונים של מסדר הטמפלרים.
בין המחוזות אותם ניתן לחקור במשחק נמנים שרופשייר, נורת'האמפטונשייר, קנט, אוקסנפורדשייר, המטונשייר, גרנטברידג'שייר, סנוטינגהמשייר, לדצ'סטרשייר, גלוסטרשייר ולינקולנשייר, וכן הערים וינצ'סטר, לונדון ויורק.
בסיפור הראשי נכללים גם חלקים מנורווגיה ווינלנד, בעוד חזיונותיה של אייבור כוללים את אסגארד ואת יוטונהיים.
חבילות ההרחבה של המשחק מתרחשות במקומות כמו מחוז מית' שבממלכת אירלנד, מלאן ופריז שבצרפת והאי סקאי שבסקוטלנד.
כמו משחקים קודמים בסדרה, גם 'ולהאלה' מציג נרטיב שמתרחש בזמנים המודרניים, ועוקב אחרי המתנקשת ליילה חסן ופרוטגוניסטית הזמנים המודרניים של המשחקים הקודמים "Assassin's Creed Origins" ו-"Assassin's Creed Odyssey".
'ולהאלה' כולל אלמנטים נרטיבים שקשורים בבני האיסו, שלפי המיתולוגיה של הזיכיון הם גזע קדום של ציוויליזציה מתקדמת שקדמה לאנושות.
בזמנים המודרניים, התחזקות פתאומית של השדה המגנטי של כדור הארץ מתרחשת ומשפיעה לרעה על הכוכב.
ליילה חסן, שון הייסטינגס ורבקה קריין מקבלים שדר עם נקודות ציון המובילות לניו אינגלנד, שם הם מוציאים מהקבר את גופתה של פושטת דרכים ויקינגית.
ליילה נכנסת לאנימוס כדי לחיות את זכרונותיה של הוויקינגית, אם כי היא נאבקת בהשפעתו של מטה הרמס.
בשנת 855 לספירה, אייבור ורינסדוטיר הצעירה עדה לפשיטתו של קִיוֹטְבֵה האכזר על עיירת הולדתה, למעשי הביזה שלו ולהריגתם של הוריה.
היא ניצלת בידי סיגורד, בנו של המלך סטירביורן משבט העורב.
כ-17 שנה לאחר מכן, אייבור אומצה בידי סטירביורן ומבקשת לנקום בקיוטבה.
הניסיון האחרון שלה לעשות זאת נכשל, אך היא מצליחה להשיג חזרה את הגרזן של אביה.
היא נוגעת בו, ומקבלת לפתע חיזיון מאודין.
היא מתייעצת עם הנביאה של השבט, וָלְקַה.
הנביאה מעוררת בה חיזיון נוסף, שבו סיגורד מאבד את זרועו לפני שנטרף בידי זאב ענק.
סיגורד חוזר ממשלחת יחד עם שני זרים העונים לשמות באסם אבן אסחאק והיית'ם, שניים מחברי מסדר הנחבאים.
השניים הגיעו לנורווגיה כדי להתנקש בחייו של קיוטבה, חבר מסדר העתיקים היריב.
אייבור וסיגורד מפרים את הוראותיו של סטירביורן ומגייסים את עזרתו של המלך האראלד כדי להביס את קיוטבה.
אחרי ניצחונם, האראלד מכריז על כוונתו לאחד את נורווגיה תחת שלטונו.
סטירביורן נשבע אמונים למלך האראלד, מעשה שמכעיס את סיגורד, שקיווה לרשת את כס המלכות.
סיגורד ואייבור אוספים מספר נאמנים מהשבט ובהגירה המונית עוברים לאנגליה, שם הם מקימים התיישבות משלהם, לה הם קוראים בשם רייבנסת'ורפ.
אחרי שאייבור מבססת את העיירה שלה ועוזרת לסוחרים, נפחים ודייגים עם העסקים שלהם, היא עוזרת להיית'ם להקים את מפקדת הנחבאים ברייבנסת'ורפ.
הוא מבקש ממנה עזרה במציאת חברים נוספים ממסדר העתיקים והתנקשות בהם.
בהמשך, היא עוזרת ליארלסקונה סומה להשיג שליטה מחדש בעיירה גרנטברידג', שנלקחה ממנה בידי לוחמים סקסונים בהוראתו של המלך ויגמונד.
אייבור גם עוזרת לסומה לזהות את הבוגד שאיפשר לכוחותיו של ויגמונד לפלוש לעיירה.
ולקה נותנת לה שיקוי שגורם לה לחלום על אסגארד מנקודת מבטו של אודין.
לפי החיזיון, אודין מנסה למנוע את מותו הגורלי ברגנארוק.
הוא לוכד את פנריר בנו של לוקי - שלפי הנבואה נחזה שיהרוג אותו.
הוא משיג תמד קסום מיוטונהיים שיאפשר לו ולשאר בני האסיר לחזור לחיים.
בזמנים המודרניים, ליילה מבינה שמדובר בחזיונות של בני האיסו מעט לפני האסון הגדול, ושלוקי - שנאסר עליו לקום לתחייה אחרי שבגד באודין - מצא דרך אחרת להבטיח את הישרדותו.
סיגורד ובאסם משיגים את הממצא של בני האיסו, וסיגורד מתחיל להאמין שהוא אל, בעידודו של באסם.
פולקה, חברת מסדר העתיקים ומשרתו של אלפרד, מלך וסקס, לוכדת את סיגורד ומאמינה שהוא אחד מבני האיסו.
היא מענה אותו וכורתת את זרועו הימנית.
אייבור מאגדת את בני בריתה כדי להרוג את פולקה ומצילה את סיגורד, שגם הוא החל לקבל חזיונות מוזרים.
מאוחר יותר, אייבור מלווה את סיגורד בחזרה לנורווגיה כדי שיגלה עוד על החזיונות שלו.
היא מוצאת מקדש של בני האיסו ובו מערכת מחשב בצורת עץ.
צמד האחים מחברים את עצמם אליה ומוצאים את עצמם לכאורה בוולהאלה, שם הם נהנים מקרבות אינסופיים, עד אשר אייבור מגלה שמדובר בסימולציה, ושהשניים הלכו לאיבוד בהזיות שבחיפוש אחר תהילה.
אייבור משכנעת את סיגורד לחזור לעולם האמיתי, והשניים נמלטים מהסימולציה אחרי שהם מתנגדים לאודין.
אחרי שאייבור מתעוררת, באסם מגלה לה שהוא, אייבור וסיגורד הם גלגולי נשמתם של לוקי, אודין וטיר, בהתאמה.
אישיותו של לוקי משתלטת לפתע על באסם, והוא תוקף את אייבור אך הוא מובס ונלכד בתוך הסימולציה.
לאחר מכן, סיגורד מעביר את מנהיגות השבט לאייבור, שחוזרת לאנגליה.
בהמשך, היא ובני בריתה מצטרפים למתקפה של גות'רום על וסקס ומביסים את כוחותיו של אלפרד בקרב צ'יפנהאם.
אייבור מאתרת את אלפרד, שמתגלה כמנהיג מסדר העתיקים וכ"הלוחם האביון של ישו".
לדבריו, אלפרד נגעל מכפירת המסדר בנצרות, וביקש להחליף אותו במסדר חדש וירא אל.
אייבור חסה על חייו וחוזרת לרייבנסת'ורפ, שם היא מתקבלת בקבלת פנים של גיבורה.
בזמנים המודרניים, המתנקשים מגלים שהתחזקות השדה המגנטי של כדור הארץ חלה כתוצאה מהפעלת מגדלי האיסו בידי דזמונד מיילס.
כדי לייצב את השדה המגנטי, ליילה נוסעת למקדש בנורווגיה ונכנסת לתוך הסימולציה.
היא פוגשת בבאסם, שמגלה לה שהוביל את המתנקשים אל אייבור ומגלה כיצד לייצב את השדה המגנטי.
היא עושה זאת, אך הדבר משחרר את באסם מתוך הסימולציה ולוכד אותה בתוכה.
ליילה נתקלת בישות שנקראת בשם "הקורא" (שנרמז שמדובר בדזמונד מיילס), ומחליטה לעבוד במשותף איתו כדי למנוע מאסונות נוספים לקרות בעתיד.
כתוצאה מכך, גופה הגשמי מת ותודעתה נשמרת בתוך הסימולציה.
בינתיים, באסם נמלט מהמקדש עם המטה של הרמס - שמחזיק בתודעה של אהובתו של לוקי, אלתיאה - ונפגש עם שון ורבקה.
אחרי שהשניים עוזבים כדי למצוא את ויליאם מיילס, באסם נכנס לאנימוס כדי למצוא את ילדיו האבודים של לוקי.
בשנת 879 לספירה, אייבור מקבלת מכתב מבן דודה מצד אמה, ברדור איברסון, שכעת משמש כמלך ממלכת דבלין תחת השם באריד מק אימאר (ר' מלכי דבלין).
הוא מבקש את עזרתה באירלנד כדי לכרות ברית עם פלאן שׂינה, שנועד להימלך בתור המלך העליון של אירלנד.
באריד מסכל מזימה להתנקש בחייו של פלאן לפני הכתרתו, ומבקש מאייבור לאסוף בני ברית ולחזק את שלטונו.
אחרי שהיא משתלטת על מצודת קאשל, אייבור מגלה שצבאו של פלאן הורעל.
היא מחפשת אחר נסיוב עם היועצת ומשוררת החצר של פלאן, קירה אינגן מדבה, ולומדת בהמשך שהאחראים לכך הם ילדיה של דאנוּ - כת דרואידים שמבקשת להוקיע את האמונות הנורדיות והנוצריות מאירלנד.
היא מתחילה לנהל מרדף אחרי חברי הכת, ומגלה שקירה היא חברת כת לשעבר, שעזבה אחרי שגילתה את דרכיהם הקיצוניות.
בשנת 881 לספירה, אייבור חושפת את זהותו של מנהיג הכת, אואואן מק קרתיי, ראש מנזר ארמה שבמחוז ארמה, שהעמיד פנים כמי שהולך לפי האמונה הנוצרית.
בזמן שאואואן העביר הודעה לפלאן ולבאריד, כוחותיו הטילו מצור על הכפר קלוגר שבמחוז טיירון.
באריד נהרג במתקפה, מה שגורם לאייבור לבקש לנקום את מותו ולהרוג את אואואן.
בסופה של המתקפה, מלכי אירלנד מחליטים להשמיד כל זכר לאמונה הדרואידית, ופלאן מקבל הוראה ללא רצונו לנהל נגדם אינקוויזיציה.
קירה זועמת אחרי שהיא מגלה זאת, ויוצאת למעגל הפולחן ליה פיאל שבגבעת טארה כדי להשתמש בכוחותיו בניסיון למנוע את הכחדת תרבות הדרואידים.
היא מנסה להשתלט על פלאן ועל אנשיו, אך אייבור נלחמת בה ומעגל הפולחן נהרס.
פלאן מהרהר על החלטתו ומבטיח להיות מלך טוב על כל תושבי אירלנד, תוך שהוא מבטל את האינקוויזיציה.
בינתיים, אייבור נפגשת עם סיכפרית, בנו של באריד, שיורש ממנו את כס המלוכה.
השניים מהרהרים על חלומותיו של באריד, ומחזקים את הקשר ביניהם כמשפחה.
בשנת 885 לספירה, אייבור מגויסת בידי טוקה סינריקסדוטיר, פושטת דרכים ויקינגית מפרנקיה המערבית, כדי להשתתף בפשיטה מתוכננת על העיר פריז.
במלאן, אייבור נפגשת עם יארל סיגפרד, דודהּ של טוקה, שמבקש לנקום בפרנקים על מותו של אחיו סינכריכ (אביה של טוקה).
אייבור וסיגפרד הודפים מתקפה של הבישוף הפרנקי אנגלוין - האיש האחראי למותו של סינכריכ - ועוקבים אחריו עד לפריז, שם אייבור מתנקשת בחייו ומגלה על הקשר שלו עם סיעה חשאית ופנאטית של הכנסייה בשם "בלטורה דיי" (הלוחמים של אלוהים).
בהמשך, אייבור מקווה למנוע מלחמה ונפגשת עם הקיסר הפרנקי קרל השמן, שמסכים תמורת החזרתה של אשתו הנעדרת ריכרדיס.
אייבור מוצאת אותה בשבייה של אחת מחברי ה"בלטורה דיי", נזירה שידועה בכינוי "אם קטנה", אותה היא הורגת לפני שמצילה את ריכרדיס.
השתיים נוסעות לקומונה ליסיו, שם אייבור פוגשת את ברנרד, בנו הבלתי חוקי של קרל השמן אך גם יורשו היחידי.
אייבור מבינה שקרל למעשה מחפש אחר ברנרד, וריכרדיס מגנה עליו כדי שלא יושחת בידי אביו.
אייבור נפגשת עם קרל אך נבגדת על ידו, והיא חוזרת לסיגפרד בדיוק כשצבא הוויקינגים מתכונן למצור על פריז.
אייבור עדיין מקווה לפתור את הסכסוך בדרכי שלום, ומבקשת את עצתו של הרוזן אודו, המנהיג הצבאי של פריז, אך הוא מסרב להצעת השלום שלה.
בעוד הוויקינגים פושטים על העיר, אייבור נעשית מיואשת אחרי שהיא חוזה בתאוות הדם של סיגפרד, ומסתננת אל ארמונו של אודו כדי לאלץ אותו להיכנע.
סיגפרד מסכים לסיים את המצור תמורת סכום כסף נכבד, וממונה למגן נורמנדי - בכך מוותר על מנהיגות השבט לטובת טוקה.
בהמשך, אודו יוצר קשר עם אייבור ומבקש מנה למצוא את ריכרדיס ואת ברנרד, שעקבותיהם נעלמו.
אייבור מצילה את ריכרדיס ממשפט האש אותו ערך קרל המטורף, לפני שהיא מתעמתת עם קרל והורגת אותו לכאורה.
ללא קשר לתוצאה, אודו מחליף את קרל בתפקיד בזמן היעדרותו, ואייבור חוזרת לאנגליה בידיעה שיש לה חברה חדשה ובת ברית בדמותה של טוקה.
חבילת הרחבה שמשמשת כקרוסאובר עם המשחק "Assassin's Creed Odyssey".
בשנת 887 לספירה, אייבור עורכת מסע לאי סקאי אחרי שנודע לה מחברתה הנביאה של ולקה שהתושבים המקומיים סובלים מסיוטי לילה.
בזמן שהיא מחפשת אחר מקור הסיוטים, היא נתקלת בקסנדרה, שמגיעה למקום כדי להשיג ממצא עתיק שמשפיע על מוחותיהם של אנשים, והופך אותם לאלימים ואחוזי טירוף.
השתיים מבינות שהן חולקות מטרה משותפת, ומסכימות לעבוד יחדיו כדי למצוא את הממצא העתיק.
אולם, אייבור אינה בוטחת בקסנדרה בגלל טבעה החשאי, ולבסוף נוטשת אותה אחרי שמתגלה שנוכחותה של קסנדרה על האי היא מה שהפעיל את הממצא העתיק מלכתחילה.
אחרי שאייבור מוצאת את הממצא העתיק, שמתגלה בתור תפוח עדן, היא מותקפת על ידי לוחמים אחוזי טירוף, אך ניצלת בידי קסנדרה.
קסנדרה עוזרת לה לכבות את כוחו של התפוח, והמעשה מציל את האי מכיליון.
אייבור מחליטה לחגוג את ניצחונן, ומזמינה את קסנדרה להשתתף בחתונה.
קסנדרה מתוודה בפניה שהיא ערכה מסעות במשך זמן ארוך לבדה, ויש לה בעיות להתערות בחברה.
למרות זאת, השתיים חוגגות יחדיו וקסנדרה לומדת להיפתח שוב בפני אנשים.
היא ואייבור נפרדות לדרכיהן, כשקסנדרה חוזרת למסעה חובק העולם.
חבילת הרחבה שמסתמכת יותר על המיתולוגיה הנורדית.
אחרי שבנם של אודין ופריג, בלדר, נחטף בידי שר המלחמה סורטור ממוספלהיים, השניים יוצאים לכיוון סוורטלפהיים באמצעה של פלישת בני מוספל כדי להציל אותו.
אודין נלחם בסורטור אך מובס, ופריג נהרגת בידי אשתו של סורטור, סינמרה.
אודין נותר למות וניצל בידי גמדים שלקחו מחסה מהפלישה.
אודין מחפש אחר דרכים להביס את סורטור.
הוא מציל את מנהיג הגמדים איבלדי מידי גלוד, בנו של סורטור, והורג אותו בקרב.
בהמשך, הוא נלחם בבתו של סורטור, אאיסה, ומקווה להשתמש בה כקלף מיקוח על חייו של בלדר.
אף על פי שהיא נמלטת, אודין מגלה אודות קיומו של ממצא רב עוצמה בשם סאלאקאר, שאותו מבקש סורטור לעצמו.
אודין משיג את הסאלאקאר לפני סורטור ומבטיח את נאמנותה של אאיסה אליו.
סינמרה מסכימה להחליף את בלדר תמורת הסאלאקאר.
אולם, בעת המשא ומתן, בלדר מתגלה בתור יוטון במסווה.
אודין רודף אחרי סינמרה ומוצא את בלדר האמיתי, שכבר נהרג.
סינמרה הורגת את אאיסה בגלל בגידתה, אך נשחטת בידי אודין האבל.
אודין רודף אחרי סורטור ומצליח להביס אותו באמצעות הסאלאקאר ולהשלים את נקמתו על מות בנו.
הוא חוזר לאיבלדי כדי להודיע לו על ניצחונו, אך אירוקין הענקית מברכת אותו ומזהירה אותו שמותו של סורטור החל את הראגנארוק.
אודין נשבע לשרוד את האסון המתקרב, אפילו אם לא יהיה מדובר בגופו הגשמי הנוכחי.
חבילת הרחבה אחרונה שמקשרת בין 'ולהאלה' לבין המשחק הבא, "Assassin's Creed Mirage".
אחרי שנים בהם אייבור התנגדה להשפעתו של אודין, היא מבינה שהיא איננה יכולה להדחיק אותו יותר.
בראותה שעשתה את כל מה שהיא יכולה עבור שבט העורב, היא מחליטה לערוך מסע לארצות רחוקות כדי להבין טוב יותר את הקשר שלה עם אודין.
היא נפרדת לשלום מחבריה ובני בריתה, ומסרבת בנימוס להצעתם של היית'ם ושל אלפרד להצטרף למסדר הנחבאים ולמסדר הטמפלרים, בהתאמה.
מסעה מוביל אותה לווינלנד, שם היא מעבירה את שנותיה האחרונות בשיחות עם אודין, שמגלה לה על האסון הגדול שהכחיד כמעט את כל בני האיסו, וכיצד הוא והאחרים מצאו דרך להתחדש במשך העידנים באמצעות גלגול נשמות.
בזמן ההווה, זכרונות אלה נצפים בידי באסם, שרואה שהקשר של אייבור עם אודין שונה מהקשר שלו עם לוקי.
אחרי שהוא משלים את זכרונותיה של אייבור, באסם נפגש בתוך האנימוס יחד עם ויליאם מיילס, שמשער שאם השניים יצטרכו לעבוד יחדיו, הוא יצטרך דגימה מהחומר הגנטי של באסם.
הדבר מאפשר למתנקשים גישה לזכרונותיו הגנטיים של באסם.
לקראת סופו של הפיתוח, הפרויקט נתקל בקשיים בעקבות מגפת הקורונה, מה שאילץ את מרבית הצוות לעבוד מהבית עם תמיכתן של מחלקות טכונולוגיית המידע של יוביסופט, וזאת כדי להבטיח שהמשחק יהיה מוכן לקראת יציאתו בשנת 2020.
אשרף איסמעיל שימש כמנהל היצירתי של המשחק, אחרי שעבד בעבר על "Assassin's Creed Origins" ו-"Assassin's Creed IV: Black Flag".
דרבי מק'דביט שימש בתור המנהל הנרטיבי של המשחק, אחרי ששימש ככותב ראשי למשחקים "Assassin's Creed: Revelations" ו-"Black Flag" וכותב שותף ל-"Assassin's Creed Unity".
מייק ויליאמס ממגזין USGamer תיאר את ההיקף והמאמץ הגדול העומד מאחורי 'ולהאלה' כשווה ערך ל"תאוריה המאוחדת הגדולה" של הסדרה, לשילוב כל עבודות העיצוב והפיתוח בעבר לחזון יחיד מבלי בהכרח להמציא מחדש את כל הקונספטים שפותחו בעבר.
מק'דביט ציין שהסיפור של 'ולהאלה' נכתב כתקציר של כל משחקי Assassin's Creed הקודמים, וקישר ביניהם בצורה מורכבת, אך שאינה מרמזת שהמשחק הוא הסופי בסדרה.
הוא גם ציין שהמבנה הניסיוני של הנרטיב הוא "מאוד ייחודי לכל משחק באשר הוא", והתייחס בדבריו גם למשחקים אחרים בנוסף למשחקי Assassin's Creed.
איסמעיל ציין את ספרו של מייקל קרייטון משנת 1976, "אוכלי המתים" - שהיה בעצמו עיבוד מחודש לשירה האפית ביאוולף - כאחת היצירות הספרותיות שהשפיעו על המשחק 'ולהאלה'.
מק'דביט ציין שצוות המפתחים הכיר בכך שיהיו קווי דמיון למשחקי "God of War", אך הרגיש כי אותה סדרת משחקים "נוטה יותר בכבדות לכיוון המיתולוגיה", בעוד יוביסופט רצתה שהמשחק 'ולהאלה' יהיה חוויה מציאותית יותר מבחינה היסטורית.
אלמנטים מהמיתולוגיה הנורדית מופיעים בסיפור המשחק.
לדברי איסמעיל, הדבר יתבטא בדרך שבה אייבור והוויקינגים יפרשו את האירועים החריגים כסימן להתערבות האלים שלהם, יותר מאשר התפקיד הגלוי אותה מילאה המיתולוגיה המצרית ב-"Origins" והמיתולגיה היוונית ב-"Odyssey".
הדבר נובע בעיקר משום שהמשחק מתרחש באנגליה, שבה הנצרות שולטת, מה שמסביר כיצד הנרטיב והמשחקיות מדגימים איך אייבור משלבת את אותם אלמנטים במערכת האמונות של הוויקינגים.
במהלך עבודת המחקר על תקופת הזמן, צוות המפתחים מצא שרוב התיעוד ההיסטורי על התפשטות הוויקינגים לאנגליה נכתב מספר עידנים - אם לא מאות - אחרי שהאירועים עצמם התרחשו.
התיעוד נכתב מנקודת מבטם של האנגלו-סקסונים, ולכן הוא תיאר את הוויקינגים כפולשים צמאי-דם.
אולם, הצוות הרגיש שבכך התעלמו מהצלחתם של הוויקינגים בהתיישבות באנגליה, ומתרומתם למלאכת החקלאות ולהשפעתם על השפה האנגלית.
הצוות בחר לשרטט את התקופה הוויקינגית בצורה יותר מדויקת, ולהתמקד באלמנטים מבוססי מציאות יותר, כמו ההתיישבות.
אפליה זו בנוגע לוויקינגים זכתה להתייחסות בקדימון המשחק ובחומר השיווקי שיצא למשחק, כאשר קריינותו של אלפרד הגדול על האיום אותו מציבים הוויקינגים הוצבה לצד הסצנות שמתארות את ההתיישבות הוויקינגית.
לדברי מפיק המשחק ז'וליאן לפריה, עבודת מחקר זו היא מה שגרם לצוות המפתחים להפוך את ההתיישבות הוויקינגית למוקד המשחק, ולתת ל'ולהאלה' יותר סגנון של משחק תפקידים.
לפריה השווה את הרלוונטיות של ההתיישבות לחשיבותה של הסקייהולד במשחק Dragon Age: Inquisition או לספינת החלל נורמנדי ב-Mass Effect.
הוא הוסיף וציין שהצוות ביקש להשתמש בהתיישבות לא רק כדי להראות את הצד התרבותי של הוויקינגים, אלא גם כדי להראות את השלכות הבחירה של השחקן אותן נאלץ לקבוע במהלכו של המשחק, כאשר כמה מהן היו קשות ביותר.
בציוץ בטוויטר שנמחק בהמשך, מנהל מחלקת התקשורת עם המזרח התיכון ביוביסופט, מאליק טפהא, שוחח על נושא העולם של המשחק, וציין שהוא לא יהיה מהגדולים בסדרה.
הוא הוסיף וציין שאחת הבעיות עליהן נמתחה ביקורת במשחק "Odyssey" הייתה שהעולם היה "תפוח" מדי וכלל מיקומים שחוזרים על עצמם.
בביקורת מגזין IGN, המבקר ברנדין טירל ציין שקמפיין הסיפור הראשי - לא כולל התוכן להורדה - ארך כ-40 שעות משחק, אך השלמת המשימות הצדדיות האריך את משך המשחקיות לכ-100 שעות משחק.
בראיון מאוחר יותר שנערך עם אשרף איסמעיל למגזין Kotaku, הוא תיאר את עולם המשחק כאחד שנוצר באופן ידני, ושצוות המפתחים התאמץ ליצור תוכן שיהיה מאתגר לחקור אותו עבור השחקנים, ושיהיה ייחודי, אך גם לכבד את זמנם של השחקנים ולתת להם חידות שיהיה קל לפתור אותן.
ביוני 2020, בעקבות תלונות על התנהגות בלתי הולמת ביוביסופט, מגזין Polygon ציין שאיסמעיל הסיר את עצמו מתפקידו כדי להתמודד עם האשמות על יחסים מחוץ לנישואים עם מעריצות צעירות.
כחודש לאחר מכן, מנהלים בכירים נוספים ביוביסופט נאלצו לעזוב את החברה, ביניהם המנהל האמנותי סרז' הסקוט.
ידיעות מעיתון החדשות הצרפתי ליברסיון ומחברת החדשות האמריקאית בלומברג מציינות, שמלבד לדאגות להתנהגות בלתי מקצועית בתוך החברה, הסקוט ושאר חברי ההנהלה דחקו את השימוש בפרוטגוניסטיות נשיות בכמה ממשחקי Assassin's Creed.
כמה אנשים מצוות המפתחים ציינו בהמשך שהם היו מעוניינים שפרוטגוניסט המשחק יהיה ממין נקבה בלבד, ושבחרו בשם "אייבור" כשם נשי בלעדי במאגרי המידע הנורווגים, אך בקשתם נדחתה ממנהלי החברה, שהאמינו שפרוטגוניסטיות נשיות ייסבו נזקים למכירות החברה.
מק'דביט ציין שבזמן כתיבת הסיפור, יוביסופט רצתה להעניק לשחקנים את האפשרות לבחור במין הדמות, ועל בסיס זה בנה את הקונספט בתחילת התהליך הנרטיבי.
המשחק "Assassin's Creed Valhalla" הציג לראשונה בסדרה מספר אלמנטים שנועדו להפוך את המשחק לנגיש יותר בפני בעלי מוגבלות פיזית.
בין היתר, נכללו קריינות בתפריטי המשחק, סימונים קוליים לחפצים אינטראקטיביים בהם נתקל השחקן ולהשלמת המשימות, מספר התאמות לאירועים בזמן אמת, והוספתה של "התנקשות מובטחת" - אופציה שמאפשרת לשחקנים לדלג ללא דאגה על חלון ההזדמנויות שניתן להתנקשות במטרה.
המשחק נועד לצאת לשווקים ב-17 בנובמבר 2020, אך הוקדם ל-10 בנובמבר כדי לחפוף להשקת קונסולת המשחקים Xbox Series X/S.
המשחק יצא לקונסולות פלייסטיישן 4, פלייסטיישן 5, Xbox One ו-Xbox Series X/S, כמו גם למערכת ההפעלה Microsoft Windows ולפלטפורמת Google Stadia.
עבור המחשב האישי, המשחק יצא ככותר בלעדי בחנות המקוונת של אפיק גיימס, והיה זמין להורדה עד 6 בדצמבר 2022, כאשר בזמן זה שוחרר דרך שירות סחר האלקטרוני סטים.
זהו גם המשחק הראשון בסדרת המשחקים שיצא עבור הדור התשיעי של קונסולות המשחקים פלייסטיישן 5 ו-Xbox Series X/S.
איסמעיל ציין ש'ולהאלה' מייצג את "משחק הדגל" של החברה עבור קונסולות הדור הבא, והוא פותח כדי לנצל את זמני הטעינה המהירים ששתי הקונסולות החדשות מציעות.
כותר המשחק "Tom Clancy's The Division 2" של יוביסופט משנת 2019 כלל ביצת פסחא בצורת כרזה פרסומית ל'ולהאלה'.
הכרזה הציגה ויקינג שלבוש באותו אופן כמו המתנקשים במשחקים הקודמים בסדרת Assassin's Creed, והוא החזיק במה שנראה כמו תפוח עדן, אחד מהממצאים העתיקים של בני האיסו בסדרה.
למשחק "Assassin's Creed Valhalla" יצאו מספר מהדורות מיוחדות מלבד המהדורה הסטנדרטית, שכללה רק את דיסק המשחק, והמהדורה המוזהבת, שכלל את דיסק המשחק וכרטיס עונתי.
שחקנים בקונסולות הפלייסטיישן 4 ו-Xbox One יכולים לשדרג את המשחק לגרסאות הדור הבא שלו ללא עלות נוספת.
מהדורה מוגבלת - מכילה את דיסק המשחק, חבילת התיישבות של הברסרקר (טוטם דוב, כלי נשק, אימונים, עץ מיומנות ופסל מעץ של אודין) וחבילת האונייה הארוכה של הברסרקר (דמות מגולפת לחרטום, גוף אונייה, מפרשים, מגנים וירכתיים).
מהדורת ראגנארוק - מכילה את דיסק המשחק, מארז סטילבוק בלעדי, כרטיס עונתי ופסל בגודל 25 ס"מ של אייבור.
המהדורה האולטימטיבית - מכילה את דיסק המשחק, כרטיס עונתי, חבילת הברסרקר (שריון הברסרקר, סקין זאב האטי, סקין עורב המונין), חבילת האונייה הארוכה של הברסרקר, חבילת התיישבות הברסרקר וסט רונות (רונת הזעם, רונת הצללים, רונת החיים).
מהדורת דראקאר - מכילה את דיסק המשחק, חבילת האונייה הארוכה של הברסרקר, סט רונות וסקין העורב מחבילת הברסרקר.
המהדורה המלאה - מכילה את דיסק המשחק, כרטיס עונתי, חבילת ההרחבה "שחר הרגנארוק", חבילת הברסרקר, חבילת האונייה הארוכה של הברסרקר, חבילת ההתיישבות של הברסרקר וסט רונות.
מהדורה לאספנים - מכילה את דיסק המשחק, מארז סטילבוק בלעדי, פסקול המשחק, כרטיס עונתי, שלוש ליתוגרפיות, פסל של אייבור בגודל 30 ס"מ, פסלון בגודל 5 ס"מ של אייבור הוויקינג, חבילת הברסרקר, חבילת האונייה הארוכה של הברסרקר, חבילת התיישבות הברסרקר וסט רונות.
חברת יוביסופט הכריזה שתשחרר משימה בלעדית לשחקן יחיד שנקראת "האגדה על ביאוולף" לשחקנים שהזמינו את המשחק בהזמנה מוקדמת.
תוכן נוסף לאחר יציאתו של המשחק נעשה זמין באמצעות רכישת כרטיס עונתי למשחק, וכלל מספר חבילות הרחבה.
הראשונה שבהן, "זעם הדרואידים", לוקח את אייבור לאירלנד כדי לחסל כת של דרואידים הקרויה בשם ילדיה של דַאנוּ.
בשנייה - "המצור על פריז", אייבור עורכת מסע אל פרנקיה ומשתתפת במצור על פריז.
בדומה לנעשה במשחקים "Origins" ו-"Odyssey", צוות המפתחים שחרר מצב של "סיור תגלית" למשחק 'ולהאלה', אשר מסיר את כל הקרבות במשחק ונותן לשחקנים את האפשרות לסייר בחופשיות באנגליה ובנורווגיה של ימי הביניים בקצב שלהם, וללמוד יותר על ההיסטוריה והתרבות של הארצות על ידי השתתפות בסיורי הדרכה אותם מקריינים היסטוריונים.
אותו מצב, שנקרא "סיור תגלית: העידן הוויקינגי", יצא בחינם באוקטובר 2021 ושימש כחלק שלישי בתת-סדרה של סיורי התגלית.
ביוני 2021, יוביסופט הכריזה שהמשחק 'ולהאלה' יהיה הראשון בסדרת משחקי Assassin's Creed שיקבל תמיכה של שנה שנייה ברציפות, עם עדכונים חדשים וחבילות הרחבה נוספות.
בדצמבר 2021, החברה שחררה משימת קרוסאובר מיוחדת עם המשחק "Odyssey" בשם "מפגש גורלי", שבה אייבור נפגשת עם הפרוטגוניסטית של המשחק 'אודיסיאה', קסנדרה, בזמן שהיא חוקרת תקריות מוזרות באי סקאי.
חבילת ההרחבה השלישית של המשחק, שנקראת "שחר הראגנארוק", שוחררה במרץ 2022, ושמה דגש יותר על המיתולוגיה הנורדית - היא מציגה את ממלכת הגמדים סוורטאלפהיים, שבה אייבור צריכה לקחת את תפקידו של אודין ולהציל את בנו בלדר מהיוטון סורטור.
באוגוסט 2022 יצא מצב משחק חינמי בשם "הסאגה הנשכחת", שמתמקד שוב באודין, היוצא למסע לניפלהיים כדי להתעמת עם הל ולדרוש שבלדר יוחזר לחיים אחרי מותו ב"שחר הראגנארוק".
בתור אודין, השחקנים חייבים לחקור את ניפלהיים דרך שורה של מבוכים ומסתכנים במוות בעוד הם מתמודדים עם אויבים מסוכנים.
בספטמבר 2022, יוביסופט שחררה את חבילת ההרחבה החינמית "הפרק האחרון", שמשמשת כאפילוג לסיפורה של אייבור ולמערכת היחסים שלה עם אודין.
חבילת הרחבה זו הייתה מיועדת לצאת ב-6 בדצמבר 2022, אולם היא הוקדמה ל-29 בנובמבר.
נוסף ליציאתם של תכנים להורדה, יצא למשחק עדכון שכלל משימת בונוס בכיכובה של רושאן, דמות משנה מהמשחק הבא "Assassin's Creed Mirage", ובנוסף את האפשרות לשמור שאייבור תמיד תתכסה בברדס בכל עת מבלי להשפיע על המשחקיות.
העדכון כלל גם את תלבושת המורשת של אציו אודיטורה מהמשחק "Assassin's Creed II".
המלחין הנורווגי איינר סלביק, שכתב מוזיקה מקורית לסדרת הטלוויזיה "ויקינגים" של ערוץ ההיסטוריה, עבד במשותף עם קיד ושאקנר על מוזיקה חדשה ל'ולהאלה'.
שחקנים אשר הזמינו את מהדורת האספנים בהזמנה מוקדמת קיבלו עותק של פסקול נוסף עם נעימות מהמשחק.
בראיון עם המפיק המוזיקלי סיימון לנדרי כיומיים לפני תאריך יציאתו של המשחק, הוא ציין שהחלק הקשה ביותר ביצירת מוזיקה למשחק וידאו יהיה לוודא שהפסקול ידגיש את חוויית המשחק מבלי שיסיח את דעתם של השחקנים יותר מדי, במיוחד לאור העובדה שפסקולי משחקים אינם נכתבים בצורה ליניארית כפי שנעשה עם סרטי קולנוע.
הוא נפגש עם המנהל המוזיקלי אלדו סמפאיו, והשניים שוחחו על התמות המוזיקליות העיקריות שיועברו לשחקנים דרך הפסקול, וחיפשו אחר מלחינים אפשריים שיתאימו למלאכה, בהתאם לתקציב שניתן להם.
בסופו של דבר, מחלקת המוזיקה בחרה בג'ספר קיד ובשרה שאקנר שיעבדו במשותף על הפסקול.
לדברי סמפאיו, השילוב בין הרגש אותו הצליח להעביר קיד בנעימות שלו לבין כשרונה התזמורתי של שאקנר, עבד היטב לצורך יצירת אלמנטים נורדים ואנגלו-סקסונים באמצעות סינתסייזר - סימן ההיכר של המוזיקה בסדרת Assassin's Creed.
אף על פי שלנדרי וסמפאיו הצטרפו לפרויקט כמלחינים, הם הרגישו שחסר להם המרכיב האותנטי שבצליל הנורדי והקצב הלירי.
באמצעות השותפות של יוביסופט עם חברת ההפקות המוזיקליות BMG, לנדרי וסמפאיו הכירו את המלחין איינר סלביק ולהקתו Wardruna.
עד מהרה הם הושפעו מהסאונד הייחודי של הלהקה, והשתמשו ברצועות השמע שבדיסקוגרפיה של הלהקה כמבחן לדמו המשחקיות.
לאחר מספר התכתבויות עם הלהקה, השניים הוזמנו להופעה שלהם בעיר הנמל ברגן, והתרשמו מאוד עד שהחתימו את איינר סלביק להצטרף לצוות המלחינים של המשחק.
בין 17 ביולי 2020 ל-26 בנובמבר 2021, יצאו למשחק מספר פסקולים נוספים לפסקול הראשי, ביניהם מספר מיני-אלבומים, אשר הולחנו בידי אמנים כמו ג'ספר קיד, איינר סלביק, שרה שאקנר, מליסה קפלן, מקס ארוז', דן סיסטוס וסטפני אקונומו, שתרמה לפסקולים של חבילות ההרחבה "המצור על פריז" ו"שחר הראגנארוק" (שזיכה אותה בפרס גראמי).
זו הפעם הראשונה בסדרת משחקי Assassin's Creed שכמות גדולה מאוד של חומר מולחן הולחנה למשחק וידאו אחד.
לפי אתר הביקורות Metacritic, המשחק "Assassin's Creed Valhalla" קיבל ברובו הגדול ביקורות חיוביות מהמבקרים.
במקום השני ברשימות של המגזינים +GamesRadar ו-Gamers Decide.
במקום השלישי ברשימות של המגזינים USA Today, Digital Trends ו-Kotaku.
במקום החמישי ברשימות של המגזינים Comic Book Resources ו-GAMINGbible.
טום פיליפס ממגזין Eurogamer הכליל את המשחק ברשימת המשחקים המומלצים של האתר, בציינו ש"'ולהאלה' מרגיש שלם.
מדובר בסאגה וויקינגית, שלעיתים נאבקת להגיע לגורל שלה, ובמאמציה להקפיץ את סדרת המשחקים קדימה, היא הקריבה מספר קורבנות כדי לספר סיפור חזק יותר.
אולם, היא מנצחת לכל אורך הדרך, ובסופו של דבר די בקלות, בעוד היא ממשיכה את הסאגה של Assassin's Creed לדור חדש של שחקנים".
מרקו קוקומלו ממגזין Glitched העניק למשחק ציון 9.5 מתוך 10, ומסכם את דבריו בכך ש"'ולהאלה' מתרחק אף יותר מהמתכונת הרגילה של סדרת המשחקים, אך עדיין מדובר במשחק נהדר.
חוץ מהלחימה הממכרת ועץ המיומנויות הפנטסטי, הוא תיקן את בעיות ההתקדמות מהמשחק 'אודיסיאה'.
יש למשחק תחושת כיוון וניתן לדעת בבירור מה עושים.
רקע הוויקינגים הוא מרענן ומצליח להעביר כמה סיפורים הוגנים שניתן לחוות אותם בעוד חוקרים עולם עוצר נשימה".
ג'ו ג'ובה ממגזין Game Informer העניק למשחק ציון של 9.25 מתוך 10, בשבחו את נרטיב המשחק, מערכות המשחקיות ועולם המשחק.
הוא מציין ש"כל משחק בסדרה פוגע בנקודות שונות עבור שחקנים שונים ובמידה מסוימת של הצלחה, אך בפעם הראשונה בסדרה, האיזון בין כל האלמנטים מרגיש מושלם במשחק 'ולהאלה'.
מהשילוב המרתק של הלחימה, דרך חקר העולם הפתוח, תוכן הסיפור היצירתי וניהול ההתיישבות - הסאגה הוויקינגית הזו היא אפית ויש בה משהו קטן לכל אחד.